Επίθεση της Χαμάς κατά Ισραηλινών με 4 νεκρούς
την παραμονή της έναρξης νέων ειρηνευτικών διαπραγματεύσεων στην Ουάσιγκτον
Ένοπλοι στη Δυτική Όχθη σκότωσαν τέσσερις Ισραηλινούς, ενώ το ένοπλο τμήμα της Ισλαμικής οργάνωσης Χαμάς ανέλαβε την ευθύνη για την επίθεση. Η επίθεση συνέβη ενώ Ισραηλινοί και Παλαιστίνιοι αξιωματούχοι ετοιμάζονται να μεταβούν στην Ουάσινγκτον για την επανέναρξη απευθείας ειρηνευτικών συνομιλιών την Πέμπτη. Τα τέσσερα θύματα ήταν Ισραηλινοί έποικοι και πυροβολήθηκαν θανάσιμα μέσα στο αυτοκίνητο τους. Μετά από λίγες ώρες το ένοπλο τμήμα της Χαμάς εξέδωσε ανακοίνωση με την οποία ανέλαβε την ευθύνη για την επίθεση. Όπως ανέφερε εκπρόσωπος της οργάνωσης οι δολοφονίες ήταν μέρος μια σειράς σχεδιαζόμενων επιθέσεων από τις οποίες «κάποιες έχουν πραγματοποιηθεί και κάποιες άλλες θα ακολουθήσουν». Σύμφωνα με τον Ισραηλινό στρατό η επίθεση ήταν η πλέον πολύνεκρη τα τελευταία 4 χρόνια στη Δυτική Όχθη. Ο Παλαιστίνιος Πρωθυπουργός Σαλάμ Φαγιάντ, καταδίκασε τις δολοφονίες αναφέροντας ότι «είναι αντίθετες με τα συμφέροντα των παλαιστίνιων» ενώ υποσχέθηκε δράσεις για την πρόληψη παρόμοιων περιστατικών. Ο Ισραηλινός Πρωθυπουργός Βενιαμίν Νετανιάχου, κατευθυνόμενος προς την Ουάσινγκτον, διέταξε τις δυνάμεις ασφαλείας να κυνηγήσουν τους δράστες της επίθεσης «χωρίς διπλωματικούς φραγμούς» και πρόσθεσε ότι «οι τρομοκράτες δεν θα είναι αυτοί που θα καθορίσουν τα σύνορα του Ισραήλ ή το μέλλον των οικισμών». Παράλληλα, ο Υπουργός Άμυνας του Ισραήλ Εχούντ Μπαράκ, δήλωσε ότι οι δολοφονίες αποτελούσαν απόπειρα σαμποτάζ των ειρηνευτικών διαπραγματεύσεων. Από τη πλευρά του και ο Λευκός Οίκος καταδίκασε την επίθεση και ζήτησε να μην της επιτραπεί να εκτροχιάσει τις επερχόμενες διαπραγματεύσεις.